FI Euroopan unionin virallinen lehti C 77/21

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu rekisteröintihakemuksen julkaiseminen

2013/C 77/08

Tämä julkaiseminen antaa oikeuden vastustaa rekisteröintihakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTEINEN ASIAKIRJA

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu (2)

NEUVOSTON ASETUS (EY) N:o 510/2006

”PUZZONE DI MOENA”/”SPRETZ TZAORÌ”

EY-N:o: IT-PDO-0005-0950-08.02.2012

SMM ( ) SAN ( X )

1. Nimi:

”Puzzone di Moena”/”Spretz Tzaorì”

2. Jäsenvaltio tai kolmas maa:

Italia

3. Maataloustuotteen tai elintarvikkeen kuvaus:

3.1 Tuotelaji:

Luokka 1.3 – Juustot

3.2 Kuvaus 1 kohdassa nimetystä tuotteesta:

”Puzzone di Moena”/”Spretz Tzaorì” SAN on seuraaviin rotuihin kuuluvien lehmien maidosta valmistettu juusto: Bruna, Frisona, Pezzata Rossa, Grigio Alpina, Rendena ja Pinzgau sekä niiden risteytykset. Valmistukseen voidaan käyttää yhden tai useamman edellä mainitun rodun maitoa.

Juusto on pohjistaan tasaisen tai hieman kuperan matalan lieriön muotoinen ja reunoiltaan tasainen tai hieman kupera. Kuori on sileä tai hieman karhea, rasvainen, okrankeltainen, vaaleanruskea tai punertava. Sisus on puolikypsä, puolikova, pehmeän joustava, väriltään valkoinen tai vaaleankeltainen, ja siinä on siellä täällä pieniä tai keskikokoisia koloja. Vuoristolaitumilla tuotetusta maidosta valmistetussa juustossa on keskikokoisia tai suuria koloja, ja sen väri on voimakkaamman keltainen.

Maku on vahva, voimakas, miellyttävällä tavalla lievästi suolainen ja/tai pistävä, ja siinä tuntuu hädin tuskin havaittava kitkerähkö jälkimaku. Aromi ja tuoksu ovat voimakkaan läpitunkevat ja kevyesti ammoniakkiin vivahtavat.

Tahkon halkaisija on 34–42 cm, korkeus 9–12 cm ja paino 9–13 kg.

Juustoa voidaan valmistaa läpi vuoden.

Kuiva-aineen rasvapitoisuuden on oltava vähintään 45 %; kosteuspitoisuus mitattuna vähintään 90 päivää kestäneen kypsytyksen jälkeen on 34–44 %. Kypsytys kestää vähintään 90 päivää. Yli 150 päivää kypsytetty juusto voidaan määritellä pitkään kypsytetyksi (stagionato).

3.3 Raaka-aineet (ainoastaan jalostetut tuotteet):

Kahdesta perättäisestä lypsystä saatu lehmän raakamaito on osittain rasvatonta, koska luontaisessa muodossa oleva rasva nousee kerrokseksi maidon pintaan. ”Puzzone di Moena”/”Spretz Tzaorì” -juuston valmistukseen voidaan käyttää vuoristolaitumella tuotettua maitoa.

3.4 Rehu (ainoastaan eläinperäiset tuotteet):

SAN-tuotteen ”Puzzone di Moena”/”Spretz Tzaorì” valmistukseen käytetyn maidon tuotantoon tarkoitettujen lypsylehmien ruokintaan käytettävästä rehusta (pysyviltä laitumilta saatu heinä, niitetty heinä ja/tai eläinten laitumella suoraan nauttima ruoho) vähintään 60 % on peräisin 4 kohdassa yksilöidyltä alueelta.

Millä tahansa säilörehulla, sekarehulla ja/tai Unifeed-menetelmällä ruokittujen eläinten maidon käyttöä ei sallita.

Annokseen voidaan lisätä rehuaineita ja rehuseosta, jotta voidaan varmistaa eläinten tasapainoinen ruokinta maidontuotantovaiheessa.

Voimassa olevassa lainsäädännössä kiellettyjen aineiden lisäksi täydennysrehu ei saa sisältää seuraavia tuotteita:

— rapsi- ja rypsiöljy-, rypäleen siemenöljy- ja sitrushedelmien siemenöljykakuista tehtyä jauhoa;

— vihannesten ja hedelmien teollisesta jalostuksesta peräisin olevia kuivattuja sivutuotteita;

— sokeriteollisuuden sivutuotteita;

— panimoteollisuuden sivutuotteita;

— kuivattuja vihanneksia ja hedelmiä.

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Koko tuotantoprosessin (eläinten kasvatus, maidon tuotanto ja jalostaminen, suolaus, juustojen käsittely ja kypsytys) on tapahduttava 4 kohdassa yksilöidyllä alueella.

3.6 Viipalointia, raastamista, pakkaamista jne. koskevat erityiset säännöt:

—

3.7 Merkintöjä koskevat erityiset säännöt:

Tahkot yksilöidään SAN-maininnalla ”Puzzone di Moena”, joka leimataan useamman kerran juustojen pohjaan ja painetaan muotteihin kaikkia muita tuotteessa mahdollisesti olevia merkintöjä suuremmilla kirjaimilla.

Etikettiin merkitään juustolan tunnistenumero tai -koodi ja valmistuserä.

Juusto voidaan myydä kokonaisena tai paloina. Kulutukseen saatettaessa kokonaiset juustotahkot ja erilaiset pakkaukset on aina varustettava merkinnällä ”D.O.P. Puzzone di Moena/Spretz Tzaorì” tai jommallakummalla merkinnöistä ”Puzzone di Moena” DOP tai ”Spretz Tzaorì DOP.”, juustolan tunnistenumerolla tai -koodilla, erän numerolla sekä tarvittaessa ilmoittamalla tyyppi ”stagionato” (pitkään kypsytetty) e/o ”di malga” (valmistettu vuoristolaitumella tuotetusta maidosta); jälkimmäisessä tapauksessa juuston on oltava valmistettu yksinomaan vuoristolaitumella kasvatettujen lehmien maidosta.

4. Maantieteellisen alueen tarkka rajaus:

”Puzzone di Moena”/”Spretz Tzaorì” -juuston tuotantoalue käsittää seuraavien kuntien hallinnolliset alueet: Campitello di Fassa, Canal San Bovo, Canazei, Capriana, Carano, Castello Molina di Fiemme, Cavalese, Daiano, Fiera di Primiero, Imer, Mazzin, Mezzano, Moena, Panchià, Pozza di Fassa, Predazzo, Sagron Mis, Siror, Soraga, Tesero, Tonadico, Transacqua, Valfloriana, Varena, Vigo di Fassa ja Ziano di Fiemme Trenton maakunnassa sekä Anterivo ja Trodena Bolzanon maakunnassa.

5. Yhteys maantieteelliseen alueeseen:

5.1 Maantieteellisen alueen erityisyys:

Maantieteellinen ympäristö, josta ”Puzzone di Moena”/”Spretz Tzaorì” on peräisin ja jossa sitä valmistetaan, on tyypillistä vuoristoaluetta. Yksilöity maantieteellinen alue muodostuu kolmesta erillisestä alueesta, jotka ovat Fiemmen laakso, Fassan laakso ja Primiero — Vanoi.

Runsaat sateet, vuodenaikojen väliset suuret säänvaihtelut, alppiniittyjen ja vuoristolaidunten sijaintikorkeus, joka vaihtelee 600:sta jopa yli 2 000:een metriin merenpinnasta, sekä pääosin dolomiittisesta kalkkikivestä ja osittain silikapitoisesta aineksesta muodostuvan maaperän vaihteleva kemiallinen koostumus ovat tekijöitä, joiden ansiosta luonnonniityille ja -laitumille on kehittynyt monipuolinen erityislaatuinen kasvillisuus. Yleisesti ottaen kaikki nämä erityisolot yhdistävät ”Puzzone di Moena”/”Spretz Tzaorì” -juuston yksilöityyn maantieteelliseen alueeseen. Erityisen mielenkiintoinen tekijä kyseisen alueen kasvillisuudessa on sellaisten usein ikivanhojen kotoperäisten lajien esiintyminen, joita tavataan nykyisin yksinomaan muutamalla pienellä alueella.

Näissä vuoristo-oloissa myös pienten ja keskisuurten perhetilojen merkitys ympäristönsuojelulle on tärkeä; ne huolehtivat niittyjen ja laidunten sekä vanhojen juustonvalmistusmenetelmien säilyttämisestä ja hyödyntämisestä. Esimerkiksi tapa pestä juustot (lavaggio) on vakiintunut paikallinen käytäntö ”Puzzone di Moena”/”Spretz Tzaorì” -juuston valmistuksessa. Perinteisen menetelmän mukaan juustotahkot käännetään ja huuhdellaan haaleassa kevyesti suolatussa vedessä useampaan kertaan, sitä harvemmin mitä pidemmälle juuston kypsytys edistyy.

5.2 Tuotteen erityisyys:

Suojattu alkuperänimitys ”Puzzone di Moena”/”Spretz Tzaorì” kuvaa puolikovaa, pinnalta pestyä rakenteeltaan joustavaa pöytäjuustoa, joka on tunnistettavissa tyypillisestä voimakkaan läpitunkevasta, kevyesti ammoniakkiin vivahtavasta tuoksustaan ja aromistaan, joihin liittyy vahva, voimakas, miellyttävällä tavalla lievästi suolainen ja/tai pistävä maku, jossa tuntuu kevyen kitkerä jälkimaku. Lisäksi juuston kuoressa on rasvainen patina, joka kypsytyksen myötä muuttuu tummemmaksi okrankeltaisesta vaaleanruskeaan tai punertavaan.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

SAN-tuotteen ”Puzzone di Moena”/”Spretz Tzaorì” maun ja aromin erityispiirteet liittyvät käytetyn raakamaidon korkeaan laatuun. Sen mikrobiologiset ominaisuudet ovat paremmat kuin lämpökäsitellyllä maidolla, mikä vaikuttaa merkittävästi juuston erityisluonteeseen ja voimakkaaseen makuun ja aromiin.

Valmistukseen käytetyn maidon korkea laatu johtuu lypsylehmien ruokintaan käytetyn rehun erinomaisesta laadusta. Säilörehun käyttö on kiellettyä, ja rehun laatuun vaikuttaa ratkaisevasti myös se, että ruokintaan käytetään alueelta saatua niitettyä heinää ja/tai nurmea tai eläimet laiduntavat suoraan alueen runsaasti erilaisia rehukasvilajeja kasvavilla niityillä.

On myös syytä korostaa alueen tuottajien osuutta. Aikojen myötä heille on kehittynyt erityinen taito valvoa ”Puzzone di Moena”/”Spretz Tzaorì” -juuston valmistusprosessia ja estää sen ja kypsytyksen aikana tapahtuva epänormaali käyminen, joka saattaisi heikentää juuston maun ja aromin tyypillisiä erityisominaisuuksia.

”Puzzone di Moena”/”Spretz Tzaorì” SAN-juuston tuotantomenetelmälle on ominaista tahkojen pesu haalealla, toisinaan myös kevyesti suolatulla vedellä. Paikalliset tuottajat tekevät tämän kypsytysvaiheessa, ja käytännön ansiosta juustojen pintaan muodostuu rasvainen patinakerros, jolloin pinnan väri muuttuu vähitellen okrankeltaisesta vaaleanruskeaan tai punertavaan. Tahkojen kypsyessä tämä patinakerros edistää sellaisen biokemiallisen prosessin kehittymistä juuston sisuksessa, jonka tuloksena muodostuu ”Puzzone di Moena”/”Spretz Tzaorì” -juuston tyypillisten maku- ja aromiaistimusten syntymiseen vaikuttavia kemiallisia yhdisteitä.

Aikoinaan erityisesti vuoristokylien köyhä maaseutuväestö arvosti suuresti ”Puzzone di Moena”/”Spretz Tzaorì” -juuston voimakasta, jopa pistävää ja usein suolaista makua ja tuoksua, koska jo pienikin määrä riitti antamaan makua talonpoikien vaatimattomille, useimmiten polentaan tai perunaan perustuville aterioille.

Vuonna 1984 ”Puzzone di Moena”/”Spretz Tzaorì” -juusto palkittiin Grenoblen kansainvälisessä vuoristoalueilla tuotettujen juustojen kilpailussa (Concours International des Fromages de Montagne) pronssimitalilla.

Eritelmän julkaisutiedot:

(Asetuksen (EY) N:o 510/2006 5 artiklan 7 kohta (3))

Italian hallitus on aloittanut kansallisen vastaväitemenettelyn julkaisemalla 21.11.2011 Italian tasavallan virallisen lehden numerossa 271 ehdotuksen suojatun alkuperänimityksen ”Puzzone di Moena” hyväksymiseksi.

Eritelmän täydellinen teksti on saatavissa internetosoitteessa

http://www.politicheagricole.it/flex/cm/pages/ServeBLOB.php/L/IT/IDPagina/3335

tai

menemällä suoraan maatalous-, elintarvike- ja metsätalousministeriön kotisivulle (http://www.politicheagricole.it) ja valitsemalla ensin ”Qualità e sicurezza” (ylhäällä oikealla) ja sen jälkeen ”Disciplinari di Produzione all’esame dell’UE”.

(1) EUVL L 343, 14.12.2012, s. 1.

(2) EUVL L 93, 31.3.2006, s. 12. Korvattu maataloustuotteiden ja elintarvikkeiden laatujärjestelmistä 21 päivänä marraskuuta 2012 annetulla Euroopan parlamentin ja neuvoston asetuksella (EU) N:o 1151/2012.

(3) Katso alaviite 2.